-------- Forwarded Message --------

|  |  |
| --- | --- |
| **Subject:**  | Atb.: Elektroniska saskanosana\_VSS\_788 |
| **Date:**  | Tue, 28 Sep 2021 11:10:06 +0000 |
| **From:**  | Ilze Māliņa <Ilze.Malina@TM.GOV.LV> |
| **To:**  | Iekšlietu ministrijas Kanceleja <pasts@iem.gov.lv> |
| **CC:**  | TM KANCELEJA <pasts@tm.gov.lv>, Linda Strazdiņa <Linda.Strazdina@tm.gov.lv>, 'agate.sirma@iem.gov.lv' <agate.sirma@iem.gov.lv> |

Tieslietu ministrija saskaņā ar Iekšlietu ministrijas 2021. gada 21. septembra elektronisko sūtījumu ir izskatījusi precizēto informatīvā ziņojuma projektu "Par iespējamiem risinājumiem publiskās un privātās partnerības projektu īstenošanai" (turpmāk – ziņojuma projekts) un Ministru kabineta sēdes protokollēmuma projektu "Informatīvais ziņojums "Par iespējamiem risinājumiem publiskās un privātās partnerības projektu īstenošanai"" (turpmāk – protokollēmuma projekts) un atbalsta to virzību bez iebildumiem.

Vienlaikus izsakām šādus priekšlikumus:

1. Tieslietu ministrija lūdza Iekšlietu ministriju izvērtēt, vai, lai attīstītu jaunu depo ēku vai administratīvo centru būvniecību, pārbūvi vai atjaunošanu vai veco uzlabošanu, būs nepieciešams atsavināt nekustamos īpašumus no privātpersonām. Turklāt vērsām uzmanību, ka tādā gadījumā ir nepieciešams Ministru kabinetam pieņemt konceptuālu lēmumu. Tāpat vērsām uzmanību, ka Tieslietu ministrija nevarēs saskaņot tādus Iekšlietu ministrijas izstrādātos Ministru kabineta rīkojuma projektus par nekustamo īpašumu, kas nepieciešami depo attīstībai, atsavināšu sabiedrības vajadzībām, par kuriem Ministru kabinets nebūs pieņēmis konceptuālu lēmumu. No izziņā par atzinumos sniegtajiem iebildumiem norādītās informācijas secināms, ka šādu konceptuālu lēmumu atbilstoši Sabiedrības vajadzībām nepieciešamā nekustamā īpašuma atsavināšanas likuma 8. pantam Ministru kabinets vēl nav pieņēmis. Vienlaikus izziņā par atzinumos sniegtajiem iebildumiem norādīts, ka Iekšlietu ministrija "izstrādās un izskatīšanai Ministru kabinetā iesniegs attiecīgu konceptuālo ziņojumu par finanšu ekonomiskā pamatojuma rezultātiem un paredzētajām darbībām, tajā iekļaujot arī informāciju par to, vai nepieciešams arī atsavināt nekustamos īpašumus no privātpersonām, un kādu finansiālu ietekmi tas var radīt." Ievērojot minēto, līdz minēto konceptuālo ziņojumu pieņemšanai Ministru kabinetā lūdzam Iekšlietu ministriju neuzsākt nekustamo īpašumu atsavināšanas procesu no privātpersonām un nevirzīt Ministru kabineta rīkojuma projektus par šādu nekustamo īpašumu atsavināšanu sabiedrības vajadzībām.

Papildus lūdzam izvērtēt nepieciešamību papildināt protokollēmuma projektu ar punktu, kas paredz, ka, izstrādājot attiecīgu konceptuālo ziņojumu par finanšu ekonomiskā pamatojuma rezultātiem un paredzētajām darbībām, tiks izvērtēta nepieciešamība atsavināt nekustamos īpašumus no privātpersonām sabiedrības vajadzībām.

2. Tieslietu ministrija atkārtoti vērš uzmanību uz to, ka Ministru prezidenta 2019. gada 24. aprīļa rezolūcijā Nr. 2019-1.1.1./14-14, kas adresēta visiem ministriem, norādīts, ka, lai mazinātu administratīvo slogu un nodrošinātu objektīvu informāciju par doto uzdevumu izpildes faktisko statusu, ņemt vērā, ka turpmāk Ministru kabineta sēdes protokollēmumos doto uzdevumu izpildes termiņi netiks pagarināti, un tie tiks uzskaitīti ar atzīmi "neizpildītie uzdevumi". Līdz ar to tiek lūgts sekot doto uzdevumu izpildei noteiktajos termiņos un uzturēt aktuālā stāvoklī informāciju par izpildes kavējumu iemesliem, lai pēc atsevišķa pieprasījuma iesniegtu to Valsts kancelejā.

Papildus atkārtoti vēršam uzmanību uz to, ka Ministru kabineta 2014. gada 2. decembra noteikumu Nr. 737 "Attīstības plānošanas dokumentu izstrādes un ietekmes izvērtēšanas noteikumi" 46. punkts noteic, ka konceptuāls ziņojums nav aktualizējams. To atzīst par spēku zaudējušu atbilstoši šo noteikumu 50.2. apakšpunktam. Turklāt atbilstoši Ministru kabineta 2014. gada 2. decembra noteikumu Nr. 737 "Attīstības plānošanas dokumentu izstrādes un ietekmes izvērtēšanas noteikumi" 48. punktam politikas plānošanas dokuments zaudē spēku, ja beidzies tajā norādītais darbības termiņš un atbildīgā institūcija nav iesniegusi Ministru kabinetā priekšlikumus turpmākajai rīcībai.

No konceptuālā ziņojuma "Par jauna vienota valsts iestāžu administratīvā centra Jelgavā, Garozas ielā 31, izveidei izmantojamo finansēšanas modeli", kas atbalstīts ar Ministru kabineta 2017. gada 25. aprīļa rīkojumu Nr. 201 "Par konceptuālo ziņojumu "Par jauna vienota valsts iestāžu administratīvā centra Jelgavā, Garozas ielā 31, izveidei izmantojamo finansēšanas modeli"", kopsavilkumā minētā izriet, ka konceptuālais ziņojums sagatavots saskaņā ar Valsts pārvaldes politikas attīstības pamatnostādnēm 2014.–2020. gadam, kas apstiprinātas ar Ministru kabineta 2014. gada 30. decembra rīkojumu Nr. 827 "Par Valsts pārvaldes politikas attīstības pamatnostādnēm 2014.–2020. gadam". Savukārt Valsts pārvaldes politikas attīstības pamatnostādnes 2014.–2020. gadam, kas apstiprinātas ar Ministru kabineta 2014. gada 30. decembra rīkojumu Nr. 827 "Par Valsts pārvaldes politikas attīstības pamatnostādnēm 2014.–2020. gadam", ir zaudējušas spēku.

Ievērojot minēto, atkārtoti lūdzam izvērtēt protokollēmuma projekta 3. punktā paredzēto uzdevumu, kā arī ziņojuma projektā ietverto attiecīgo informāciju un nepieciešamības gadījumā precizēt to.

Ar cieņu

**Ilze Māliņa**

Tieslietu ministrijas

Valststiesību departamenta

Administratīvo tiesību nodaļas juriste

tālr. 67036910

Juridiskā adrese: Brīvības bulvārī 36, Rīgā, LV-1536

Atrašanās vieta: Raiņa bulvārī 15, Rīgā, LV-1050

**Linda Strazdiņa**

Tieslietu ministrijas

Civiltiesību departamenta

Vispārējo civiltiesību nodaļas juriste

tālr. 67036951

Juridiskā adrese: Brīvības bulvārī 36, Rīgā, LV-1536

Atrašanās vieta: Raiņa bulvārī 15, Rīgā, LV-1050